એનો સાદો અર્થ એટલો કે ધરતી આપણને સતત જીવનનો ઉલ્લાસ માણવા પ્રેરે છે અને ઉલ્લચિત ચેતનાને વૃદ્ધત્વ ક્યાંથી હોય? મિલોસની કવિતા વાંચતાં આ ધરતી દ્વિગુણ રમણીય લાગે છે. મેપલની છાયામાં બેસીને આ કવિની સંગે હું પણ જાણે અનુભવું છું કે – આજે સુખભર્યો દિવસ છે. મિલોસની કવિતા વાંચીને જેમ આપણે, તેમ સ્વંય મિલોસ પણ પોતાના એક સગોત્ર એવા જાપાની કવિ ઇસ્સાનાં હાઈકુ વાંચતાં સુખાનુભૂતિ કરે છે, અને એ પોતે કવિ હોવાથી પોતાની અનુભૂતિને હાઈકુ રીતિની કવિતામાં વ્યક્ત કરે છે: